ธปท.เผยศก.เดือยก.ย.ดีแนวโน้มฉลุยทั้งปี
ธปท.เผยภาวะเศรษฐกิจเดือนก.ย.ยังขยายตัวได้ต่อเนื่อง มั่นใจส่งออกโตตามเป้าก่อนจะชะลอลงในปีหน้า อุปสงค์ในประเทศขยายตัวอยู่ในเกณฑ์ดี
29 ต.ค. 2553

ธปท.เผยภาวะเศรษฐกิจเดือนก.ย.ยังขยายตัวได้ต่อเนื่อง มั่นใจส่งออกโตตามเป้าก่อนจะชะลอลงในปีหน้า อุปสงค์ในประเทศขยายตัวอยู่ในเกณฑ์ดี
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ภาวะเศรษฐกิจโดยรวมในเดือนก.ย.ปีนี้ยังสามารถขยายตัวได้ต่อเนื่อง โดยเฉพาะภาคการผลิตที่เริ่มใช้กำลังการผลิตสูงขึ้นที่ระดับ 64.4% จากเดือนก่อนหน้าที่ 63.6% ดัชนีการผลิตภาคอุตสาหกรรมเพิ่มขึ้น 3.4% จากเดือนก่อนติดลบ 3.5% ภาคการท่องเที่ยวที่จำนวนนักท่องเที่ยวปรับดีขึ้น อัตราการเข้าพักสูงขึ้นอยู่ที่ระดับ 48.2% ใกล้เคียงเดือนก่อนที่ 50% 
ด้านการส่งออกก็ยังขยายตัวได้ดี เพราะสูงเป็นประวัติการณ์ คาดว่าจะโตได้ตามเป้าทั้งปี ที่คาดว่าจะขยายตัวได้ระดับ 25.5-28.5% โดยผลกระทบจากการแข็งค่าของเงินบาทน่าจะเห็นผลได้ช่วงต้นปีหน้า เพราะขณะนี้ผู้ประกอบการยังมีคำสั่งซื้อสินค้าถึง 3 เดือนข้างหน้าอยู่ แต่แนวโน้มในระยะต่อไปลดลง
อย่างไรก็ตาม ในด้านอุปสงค์ในประเทศ การบริโภคในประเทศยังขยายตัวได้ดี แม้จะเห็นการชะลอลงบ้าง เพราะฐานระยะเดียวกันปีก่อนฐานสูง และส่วนหนึ่งเพราะมีการนำเข้าสินค้าเพื่อการบริโภคลดลง เหลือ 16.3% จาก 34.9% ส่งผลให้การบริโภคเดือนนี้ขยายตัวได้เพียง 0.4% จาก 1% ในเดือนก่อน อย่างไรก็ตามแต่ความเชื่อมั่นประชาชนในการใช้จ่ายปรับดีขึ้น สอดคล้องกับการลงทุนที่มีแนวเพื่อขึ้นตามการใช้กำลังการผลิตที่เพิ่มขึ้น และพร้อมจะลงทุนใหม่ โดยการลงทุนภาคเอกชนยังขยายตัวในเกณฑ์ดี ที่ระดับลบ0.1% จาก 0.9% ภายใต้ความเชื่อมั่นนักธุรกิจที่ปรับดีขึ้นต่อเนื่อง และพร้อมจะลงทุนใหม่ในบางภาคธุรกิจ 
“เท่าที่ดูเบื้องต้นปัญหาน้ำท่วมน่าจะกระทบเศรษฐกิจไม่มากนัก เงินบาทแข็งค่าก็น่าจะเห็นผลกระทบในปีหน้า จึงเห็นแนวโน้มเศรษฐกิจปีนี้ยังไปได้ดีทั้งปี” นายเมธีกล่าว